Claus Hjort Frederiksen (V), 2011-06-14:
Aftalen mellem regeringen, Dansk Folkeparti og Det Radikale Venstre om senere tilbagetrækning fastlægger aldersgrænser for modtagelse af pensioner.
I aftalen har vi bedt danskerne om at trække sig senere tilbage fra arbejdsmarkedet for at sikre finansiering af velfærdsydelserne fremover og lukke det hul i statskassen, som finanskrisen har givet os.
Men det er klart, at når vi beder danskerne om at trække sig senere tilbage, skal det selvfølgelig også gælde for os.
Med andre ord: Vi skal tage vores egen medicin.
Lad mig derfor understrege, at aftalens virkninger på aldersgrænser for modtagelse af offentlige pensioner i form af folkepension og efterløn gælder for alle danskere, også for medlemmer af Folketinget og for ministre.
hverken behandlet bedre eller dårligere end resten af befolkningen.
Aftalen om senere tilbagetrækning fastlægger samtidig, at aldersgrænser for hævning af private pensioner ikke skal skærpes i forhold til gældende regler.
Det gælder for arbejdsmarkedspensioner, tjenestemandspensioner og privattegnede pensionsordninger.
Der skal således fortsat være adgang til, at udbetalinger fra private ordninger, der er oprettet efter velfærdsaftalen, altså den 1. juli 2007, kan påbegyndes 5 år før folkepensionsalderen.
Tilbagetrækningsaftalen fastholder princippet fra velfærdsaftalen om, at folketings- og ministerpensioner, der er henholdsvis oprettet eller optjent før velfærdsaftalen i 2007, kan udbetales fra 60-års-alderen.
Det er parallelt med, at private pensionsordninger, der er oprettet før velfærdsaftalen, også fortsat kan udbetales fra 60-års-alderen.
Aftalen indeholder imidlertid trods dette en skærpelse af aldersgrænser for udbetaling af folketings- og ministerpensioner.
Det skyldes, at folketingspensioner oprettet efter velfærdsaftalen og ministerpensioner, der er optjent efter velfærdsaftalen i 2007, først kan udbetales fra efterlønsalderen og ikke 5 år før folkepensionsalderen, som gælder for andre private pensionsordninger. Tilbagetrækningsaftalen fastholder endvidere princippet om, at opdelingen mellem aldersgrænser før og efter velfærdsaftalen er mere restriktiv for ministerpensioner end for folketingspensioner og andre private pensionsordninger.
Den mere restriktive behandling af ministerpensioner skyldes, at aldersgrænser for udbetaling er baseret på funktionsperioder før og efter velfærdsaftalen, mens det for folketingspensioner og andre private pensionsordninger er etableringstidspunktet, der afgør aldersgrænser for udbetaling.
Hvis Folketinget ønsker, at folketingsmedlemmers pensionsvilkår, for så vidt angår funktionsperioder, bliver lige så restriktive som ministres, vil jeg ikke afvise at se på det.
Men hvis det, der menes med beslutningsforslaget, er, at der skal ske et brud med princippet om, at folketings- og ministerpensioner kan sidestilles med andre private arbejdsmarkedspensionsordninger, der er oprettet som led i et ansættelsesforhold, er regeringen imod.
Regeringen er tilfreds med aftalen med Dansk Folkeparti og Det Radikale Venstre om en tilbagetrækningsreform, hvor aldersgrænser for pensionsordninger også for folketings- og ministerpensioner er fastlagt.
Vi synes, at der er fastlagt sunde og balancerede kriterier for aldersgrænser ved modtagelse af forskellige typer af pensioner, også for så vidt angår folketings- og ministerpensioner.
Vi er tilfredse med, at folkevalgtes pensionsvilkår er de samme som for andre danskere.
Regeringen kan derfor ikke støtte det foreliggende beslutningsforslag.